En fængselsbetjent blev tirsdag i Retten i Hjørring idømt otte måneders ubetinget fængsel for at medvirke til at smugle 721 gram hash ind i Statsfængslet på Kragskovhede. To indsatte, der var tiltalt for indsmugling af 400 gram hash i samme sag, får hver tre måneders fængsel oven i deres straf, oplyser anklager Torben Kauffmann, Nordjyllands Politi. Alle tre dømte ankede på stedet til Vestre Landsret. Anklagemyndigheden anker formentlig også, selv om anklageren er tilfreds med byrettens dom, der fulgte anklagemyndighedens ønsker og er temmelig hård. - Der er ikke så megen praksis, så det kan blive spændende at se, hvad landsretten siger. Det er ukendt område, hvad det skal koste, når en fængselsfunktionær medvirker til sådan noget, siger Torben Kauffmann. Fængselsbetjenten var tiltalt for ved flere lejligheder at have hjulpet indsatte med at smugle hash ind i fængslet. De 400 gram er han sammen med de to indsatte dømt for i fællesskab at have hentet i Aarhus. Ifølge anklageskriftet kørte de sammen til Aarhus i en af fængslets biler, hvorfra de to indsatte på et tidspunkt forsvandt og vendte tilbage med hashen. Da de kom tilbage til fængslet, blev hashen fundet ved en ransagning, og herefter begyndte sagen at rulle. Fængselsbetjenten har under sagen nægtet at have været med til at indsmugle de 400 gram fra Aarhus, men han har erkendt indsmugling af andre godt og vel 300 gram hash. Han blev suspenderet fra sit job i fængslet, så snart sagen begyndte. /ritzau/
En fængselsbetjent i Statsfængslet på Kragskovhede blev dømt for at smugle 721 gram hash ind